**คำนำ**

เทศบาลตำบลนาหนาด เป็นองค์กรปกครองส่วนท้องถิ่นหนึ่งที่เปลี่ยนแปลงฐานะจากองค์การบริหารส่วนตำบลนาหนาดเป็นเทศบาลตำบลนาหนาด ตามพระราชบัญญัติสภาตำบลและเทศบาลตำบล พ.ศ. 2537 แก้ไขเพิ่มเติม (ฉบับที่ 4 ) พ.ศ. 2546 โดยในปัจจุบันองค์กรปกครองส่วนท้องถิ่นมีบทบาท อำนาจหน้าที่ ในการบริการสาธารณะ พร้อมทั้งยังมีความสำคัญ และมีความใกล้ชิดกับประชาชนเป็นอย่างมาก ในการมีส่วนร่วมพัฒนาคุณภาพชีวิต เศรษฐกิจ สังคม วัฒนธรรมและยังสร้างความเจริญให้แก่ท้องถิ่น เพื่อให้เกิดประโยชน์แก่ประชาชนในท้องถิ่นของตน และต่อประเทศชาติเป็นส่วนรวม

การวางแผนพัฒนา เป็นปัจจัยสำคัญและจำเป็นต่อการบริหารขององค์กรปกครองส่วนท้องถิ่น ซึ่งต้องสอดคล้องและเป็นไปในทิศทางเดียวกันกับแผนพัฒนาเศรษฐกิจและสังคมแห่งชาติ นโยบายรัฐบาล แผนยุทธศาสตร์การพัฒนาจังหวัด แผนพัฒนาอำเภอ แผนพัฒนาชุมชน และนโยบายผู้บริหารท้องถิ่น โดยระเบียบกระทรวงมหาดไทย การจัดทำแผนพัฒนาขององค์กรปกครองส่วนท้องถิ่น พ.ศ. 2548 และที่แก้ไขเพิ่มเติม ฉบับที่ 3 พ.ศ. 2561 กำหนดให้องค์กรปกครองส่วนท้องถิ่น จัดทำแผนยุทธศาสตร์การพัฒนา ซึ่งเป็นแผนพัฒนาเศรษฐกิจและสังคมท้องถิ่น โดยมีการกำหนดวิสัยทัศน์ ยุทธศาสตร์ และแนวทางการพัฒนา โดยเน้นการมีส่วนรวมของประชาชนในการจัดทำแผนพัฒนา โดยผ่านการประชาคมหมู่บ้าน ซึ่งนับว่าเป็นเครื่องมือสำคัญในการรับทราบปัญหาและหาแนวทางแก้ไข พร้อมทั้งยังตอบสนองความต้องการของประชาชนอย่างแท้จริง ภายใต้ทรัพยากรที่มีจำกัด เมื่อได้นำแผนพัฒนาไปสู่การปฏิบัติจะช่วยให้การดำเนินงานตามโครงการต่าง ๆ บรรลุวัตถุประสงค์ตามเป้าหมายที่กำหนดไว้

เทศบาลตำบลนาหนาด หวังเป็นอย่างยิ่ง แผนพัฒนาท้องถิ่น พ.ศ. 2561-2564 เพิ่มเติม ฉบับที่ 5 ฉบับนี้ จะใช้เป็นแนวทางในการพัฒนา และเป็นประโยชน์ต่อการบริหารงานของผู้บริหารท้องถิ่น สมาชิกสภาท้องถิ่น รวมถึงประชาชนในเขตเทศบาลตำบลนาหนาด ขอขอบคุณทุกท่านที่ได้ให้ความร่วมมือในการให้ข้อมูลและมีส่วนร่วมในการจัดทำแผนพัฒนาเทศบาลตำบลนาหนาด ให้สำเร็จลุล่วงไปด้วยดี

งานนโยบายและแผนงาน สำนักปลัด ฯ

เทศบาลตำบลนาหนาด

อำเภอธาตุพนม จังหวัดนครพนม

กุมภาพันธ์ 2562